ועדת הכלכלה, כנסת 17, פרוטוקול מספר 615, 2008-06-30 13:50

גלעד ארדן: שלום לכולם.

גלעד ארדן: אני פותח את ישיבת הוועדה.

גלעד ארדן: על סדר היום - תקנות הדואר (תשלומים בעד השירותים הכספיים)(הוראת שעה)(מס' 2)(תיקון מס'2),התשס"ח-2008.

גלעד ארדן: מי מסביר?

ברוריה מנדלסון: המטרה של התקנות היא להאריך בחודש- זו הבקשה שלנו, את תקנות הדואר, תשלומים בעד שירותים כספיים, הוראת שעה מס' 2 התשס"ו-2006.

ברוריה מנדלסון: התקנות האלה, בתוספת שבהן קבועים התעריפים שרשאית חברת הדואר לגבות עבור השירותים הכספיים שלה.

ברוריה מנדלסון: תוקפן של התקנות האלה אמור לפוג היום, 30 ביוני, בחצות.

ברוריה מנדלסון: אנחנו מבקשים להאריך את התוקף בחודש.

ברוריה מנדלסון: הכוונה שלנו במהלך החודש, כפי שכתבנו במכתב לוועדה, היא להשלים את בחינת האפשרות של הוספת מספר שירותים לתוספת, לקבוע להם תעריפים, וגם, כמובן, להוסיף את המדד.

ברוריה מנדלסון: חלק מהתעריפים האלה לא עודכנו מאז פברואר 2006 ובכוונתנו לעדכן אותם מבחינת המדד.

גלעד ארדן: תודה.

גלעד ארדן: אני רוצה להבהיר את עמדתי, לפרוטוקול.

גלעד ארדן: אני מאד מעריך ומכבד את העובדה שאתם מגיעים להסכמות בפני בית הדין האזורי לעבודה, אבל הכנסת לא עובדת – לא אצל הממשלה ולא אצל בית המשפט.

גלעד ארדן: הכנסת היא סובריינית בעניין הזה.

גלעד ארדן: אני פשוט מבהיר את זה כי היו לי שיחות גם מנכ"ל רשות הדואר וגם עם שר התקשורת, בעניין הזה, שבאמת – ביקשו ממני בכל לשון של בקשה להסכים לאשר את התקנות לחודש.

גלעד ארדן: ואני אומר – זו לא הפעם הראשונה או השניה שהכנסת נדרשת לתקנות האלה.

גלעד ארדן: נדמה לי שזו הפעם השלישית.

ברוריה מנדלסון: אלה תקנות שהוחלף שמן.

גלעד ארדן: אני זוכר, כי חבר הכנסת כחלון הסביר לי עליהן בזמנו, הוא דן בזה פעמיים בתקופתו, וגם כאשר מדובר בפעם בשנה זה מוגזם שמשרד ממשלה לא עושה תקנות קבועות.

גלעד ארדן: שיקבע את סוג העדכון ותצא לדרך.

גלעד ארדן: אם ירצו פעם לשנות – שיגישו תקנות חדשות שלגביהן יהיה דיון נפרד.

גלעד ארדן: על אחת כמה וכמה, קל וחומר שלא יעלה על דעתי שהממשלה עכשיו תביא תקנות לחודש, או אולי לשבועיים אפילו, ובעוד שבועיים – בהתאם להתקדמות המשא ומתן בין האוצר לתקשורת ורשות הדואר, ועדת הכלכלה שוב תיאלץ להקצות מזמנה המועט, וממתינים פה עשרות אם לא מאות חוקים, אני לא מוכן לאשר תקנות שהן לחודש בלבד.

גלעד ארדן: אני דורש שנציגי הממשלה כאן, הן האוצר והן התקשורת, כי צריך את הסכמת שני השרים, יסכימו שהתקנות האלה יאושרו ל – 6 חודשים.

גלעד ארדן: בלי זה אני לא אעלה את זה להצבעה, על כל המשמעויות הכרוכות בכך.

גלעד ארדן: אם במהלך החודש הקרוב תגיעו להסכמה על הבעיה הנוספת של אותם 36 מיליון שקלים, וחלק מההסכמות יכללו גם שינוי בתעריפים הקיימים, על חלק מדובר שאולי לא יהיו בכלל תעריפים ופשוט תשלמו להם כסף, 36 מיליון, אולי חלק יבוא כשירותים חדשים שהציבור ישלם עמלה בגינם, או מישהו אחר ישלם, וזה יופחת מההתחייבות של ה – 36 מיליון, אולי זה יבוא על ידי העלאת התעריפים – ואז יש רלבנטיות, לא בהכרח שתהיה רלבנטיות בהסכמות ביניכם לתקנות הקיימות,בכלל.

גלעד ארדן: הרי יכול להיות שבסוף לא תגיעו להסכמה, ראש הממשלה יתערב ויהיה פתרון שבכלל לא כרוך בשינוי התעריפים הקיימים.

גלעד ארדן: לכן, אם אחר כך תגיעו להסכמה, כמו שהתחייבתם בבית המשפט, ותגישו בקשה לשנות, כיוון שההסכמה כרוך בה גם שינוי המחירים לגבי התעריפים שכבר היום גובים עליהם כסף, אז אני אכנס את הוועדה, אבין את מצבכם ואנסה לכנס כמה שיותר מהר.

גלעד ארדן: אבל מראש להכניס את ועדת הכלכלה ללו"ז שלכם?

גלעד ארדן: לזה אני לא מוכן, כי אולי לא תעמדו בלוח הזמנים הזה כמו שקורה.

אורי ישראלי: אני חושב שיש בעיה להחיל את התעריפים כמו שהם קיימים היום ל –6 חודשים, מכיוון שהתעריפים הנוכחיים לא כוללים הצמדה למדד של שנה וחצי – שנתיים, כי הם לא עודכנו.

אורי ישראלי: המשמעות של להחיל את התעריפים האלה למשך חצי שנה נוספת זה אומר שהדואר לא יקבל את ההצמדה למדד בגין אותן שנתיים.

אורי ישראלי: מדובר על 3-4% על תעריפים של 200 מיליון שקל, זה שווה ערך ל – 3 מיליון שקלים.

גלעד ארדן: קודם כל – הוא לא מקבל רטרואקטיבית.

גלעד ארדן: מדובר על מעתה ואילך.

אורי ישראלי: ברור – מעתה ואילך.

אורי ישראלי: אם עכשיו במשך חצי שנה אתה לא מצמיד את התעריפים למדד, אתה יוצר פה נזק - -

גלעד ארדן: אני לא אמרתי חצי שנה.

גלעד ארדן: כשתגיעו אתם להסדר כולל.

גלעד ארדן: פתאום אתם חרדים להכנסות של הדואר?

אורי ישראלי: אנחנו תמיד חרדים להכנסות שלהם.

גלעד ארדן: לא כל כך נראה לי.

גלעד ארדן: אני גם חרד להכנסות של הדואר, אבל גם לדברים אחרים שצריכים לעשות, וצריך לאזן בין כל הדברים, אז אולי זה יהיה עוד זרז לכך שתגיעו לפתרון כולל.

גלעד ארדן: כפי שאמרתי – אם במסגרת פתרון כולל יידרש גם לשנות את התעריפים ולעדכן אותם בהתאם למדד, אז נדון גם בזה.

גלעד ארדן: אמרתי – ככל שהפתרון ביניכם יהיה רלבנטי גם לתקנות האלה, אני אכנס את הוועדה מהר ככל שאוכל.

גלעד ארדן: הגשתם את זה ביום חמישי.

גלעד ארדן: חברי הכנסת לא ראו, לא למדו, לא הבינו את המשמעויות.

גלעד ארדן: מדובר פה גם על ייקור התעריפים.

גלעד ארדן: תייקר את זה לחברת חשמל – ואחרי זה יהיו גם תוצאות עקיפות בטח.

גלעד ארדן: יהיה צורך לייקר את החשמל גם לציבור, כי חברת חשמל תצטרך לשלם לדואר עוד 3% או כעליית המדד.

גלעד ארדן: אני לא מוכן לעשות את זה בהליך ציבורי כזה.

גלעד ארדן: אז תזרזו ביניכם את הפתרון ואחר כך נדון פה על פתרון כולל.

גלעד ארדן: אתה גם יודע שאני צודק.

אורי ישראלי: לגבי הפתרון של קביעה של תעריפים כספיים חדשים, אותו פתרון מדובר שכבר נמשך הרבה מאד זמן, יכול להיות שבאמת לא נגיע להסכמות, ויכול להיות באמת שהדבר הזה יידחה.

גלעד ארדן: תפרו את התחייבויותיכם לבית המשפט?

אורי ישראלי: לבית המשפט - - למשך חודשיים, התקנות הן למשך חודש – יכול להיות שזה ייקח באמת יותר מחודש - -

גלעד ארדן: - - לחצי שנה.

גלעד ארדן: אני רואה חצי שנה מול עיניי, אני לא רואה פה חודש.

גלעד ארדן: אני לא רואה פה תקנות של חודש.

קריאות: - - -

אורי ישראלי: הארכת התקנות כרגע היא לחודש.

אורי ישראלי: מה שאני בא להגיד –

גלעד ארדן: - -

ברוריה מנדלסון: בית הדין לעבודה זה עד אוגוסט, ועוד חודש עד ספטמבר.

ישראל איתן: בית הדין כבר לקח את השלייקס, וקבע גם את המנגנון ל – 30 יום נוספים, לארכה, כך שאנחנו יכולים בקלות להגיע ל – 1 בספטמבר.

אורי ישראלי: ההצמדה למדד היא באמת דבר שמוסכם על ידי שני המשרדים ואני חושב שאין סיבה לדחות אותו עכשיו למשך חצי שנה.

אורי ישראלי: מדובר בהליך טכני, ובאמת עכשיו יש דחייה של חודש, כשלאחריה - גם אם לא נגיע להסכמות ודברים אחרים, אפשר יהיה להחיל את ההצמדה למדד בנושא הזה, ולא לפגוע בחברת הדואר.

אתי בנדלר: תמיד אפשר להביא תיקון לתקנות.

גלעד ארדן: זה מה שאני מנסה לומר.

גלעד ארדן: כשתגיעו להסכמה, תביאו תיקון גם לעניין המדד, חברי הכנסת יקבלו זמן סביר מראש הודעה על כך.

גלעד ארדן: תראה, אם לא היה צריך את אישור הכנסת – אז בסדר.

גלעד ארדן: אתם, משרד האוצר, תציעו לממשלה לשנות את החוק כך שלא צריך את אישור הכנסת לתעריפים אלא יש עדכון מדד אוטומטי, ואז לא צריך לכנס את הכנסת.

גלעד ארדן: אבל כנראה שאין חוק כזה שיש עדכון אוטומטי לתעריפי הדואר.

גלעד ארדן: אם יש לנו סמכות לא לאשר את ההצמדה למדד – באיזה חוק כתוב בכלל שהתעריפים האלה צמודים למדד?

אורי ישראלי: ההצמדה היא בהתאם לדו"ח שגיא שהמליץ על עדכון תעריפי הדואר במהלך ה - -

גלעד ארדן: יש עוד חלקים לדו"ח שגיא.

גלעד ארדן: אז לכם יש זמן לחלקים ההם ולי יש זמן לחלק אחר.

אתי בנדלר: אתה יכול להחליט שהוועדה מאשרת את התקנות בשינוי הבא:

אתי בנדלר: שבמקום עד התאריך שנקוב בנוסח שהובא בפניך אתה דורש שזה יהיה עד התאריך שיוצא בעוד 6 חודשים.

גלעד ארדן: אתה הרי מכיר את הדינמיקה של הליכי קבלת החלטות בממשלה: הרי אם אני מאשר את זה לחודש, בעוד 4 שבועות כעת חיה עומד לפקוע המועד, ואז נצטרך לכנס את הוועדה.

קריאות: - - -

גלעד ארדן: אז למה אתם צריכים את זה?

גלעד ארדן: אתה אומר שבית המשפט עצמו אפשר גם חודשיים.

גלעד ארדן: אז תעשו את זה 6 חודשים.

גלעד ארדן: אם במסגרת הפתרון יהיה צורך לשנות גם את התעריפים הקיימים -- כמה הכנסות של רשות הדואר לחודש - -

אורי ישראלי: הנתון שאני מכיר הוא באזור 170 מיליון שקל בשנה – מהתעריפים המפוקחים של בנק הדואר.

גלעד ארדן: זה חצי מיליון ליום?

גלעד ארדן: אז כמה זה 3% לחודש?

אורי ישראלי: 400 אלף שקל לחודש.

אורי ישראלי: אבל מה שאני אומר – שאם אנחנו עכשיו קובעים את זה ל – 6 חודשים אולי זה יגרום ל - -

גלעד ארדן: לא, אני פה אומר לך: אם תעמדו בלוחות הזמנים של בית המשפט, אני עדיין אהיה פה עוד חודש וחצי בוועדה.

גלעד ארדן: אם תיקחו את החודשיים כבר יהיה יושב ראש אחר.

גלעד ארדן: אבל אם זה יהיה חודש וחצי תפנו אלי ואקבע דיון.

גלעד ארדן: אני מקווה שלא תעלו תעריפים ובסוף תממנו את זה בצורה אחרת, כלשהיא.

קריאות: - - -

ברוריה מנדלסון: מבחינת חברת הדואר – לפעמים יש להם בעיה לעדכן תעריפים בשבת.

ברוריה מנדלסון: הם מעדכנים את כל המחשבים.

ברוריה מנדלסון: זה עניין טכני.

ברוריה מנדלסון: אנחנו בודקים עכשיו בכלל מתי יוצא התאריך.

קריאה: 31 בדצמבר יוצא יום רביעי בשבוע.

קריאה: ד' בטבת.

גלעד ארדן: זה ברור לכם שהאישור, בהסכמת נציג האוצר ונציגת משרד התקשורת, הוא שהתקנות מוארכות עד ליום 31 לדצמבר, 2008, וכל עוד אין החלטה אחרת של ועדת הכלכלה שמאשרת משהו אחר, הן בתוקף.

ברוריה מנדלסון: כן.

פיני יצחק: ואם יבוא הסכם - -

גלעד ארדן: בכל מקרה עוד צריך פה דיון, זה לא קשור לתקנות האלה.

גלעד ארדן: זה מחיר של דמוקרטיה, שיש פיקוח של הפרלמנט.

ברוריה מנדלסון: משרד התקשורת מסכים לחצי שנה.

אורי ישראלי: משרד האוצר גם יסכים – כמו שאמרתי, מתוך דאגה לרשות הדואר.

גלעד ארדן: תקראי בבקשה את התקנות.

ברוריה מנדלסון: (קוראת את התקנות בתיקון: "...

ברוריה מנדלסון: ותוקפן עד יום ד' בטבת, תשס"ט, 31 בדצמבר, 2008".

אורי ישראלי: ההסכמה שלי כאן היא על דעתי.

אורי ישראלי: אני צריך מן הסתם לפנות לשר האוצר בעניין הזה.

גלעד ארדן: אתה רוצה שנחכה עם המכתב של אישור התקנות עד שתדבר עם שר האוצר?

גלעד ארדן: כי התעריפים פוקעים היום בלילה.

אורי ישראלי: אני לא יודע להגיד ברמה המשפטית אם אני יכול - - אני בטח לא מוסמך להגיד בשם שר האוצר.

קריאה: עשינו את זה כבר פעם אחת בוועדה הזו בצורה הזו.

גלעד ארדן: ודאי שאתה מוסמך, אם המשרד שלח אותך לכאן.

גלעד ארדן: כך זה מתקיים כאן בכל דיון על תקנות.

ברוריה מנדלסון: הוועדה מוסמכת לקבל כל החלטה.

ברוריה מנדלסון: מבחינתנו, מבחינת הפרסום ברשומות, אי אפשר יהיה לפרסם את זה עד שאנחנו לא יודעים שיש הסכמה, אפילו בעל פה, אמרו לנו – של שר האוצר.

ברוריה מנדלסון: מחר תשלחו את המכתב.

ברוריה מנדלסון: הוועדה רשאית להחליט כל החלטה, גם לא שהשרים מסכימים לה.

גלעד ארדן: אבל אני לא רוצה להחליט החלטות משוללות תוקף.

גלעד ארדן: אם הוא יגיד מראש ששר האוצר לא מסכים, אז גם אין טעם שאני אחליט.

אורי ישראלי: ברשות

אורי ישראלי: כם אני אעשה בדיקה משפטית עכשיו.

גלעד ארדן: זה לא משנה.

גלעד ארדן: אנחנו מחליטים לאשר את התקנות רק בגרסה של 31 לדצמבר, 2008.

גלעד ארדן: ירצה שר האוצר – יסכים, ואז זה ייכנס לתוקף.

גלעד ארדן: לא ירצה – לא יסכים, ואז הן לא חוקיות ולא בתוקף, אם הוא לא יביע את הסכמתו.

גלעד ארדן: כפי שאמרה עורכת הדין מנדלסון – היום – בעל פה, מחר – רצוי שזה יהיה בכתב.

גלעד ארדן: אנחנו מאשרים את התקנות.

גלעד ארדן: תודה רבה, הישיבה נעולה.